b'\n_START_ARTICLE_\nKoralni greben\n_START_PARAGRAPH_\nKoralni greben je aragonitna struktura, ki jo ustvarjajo \xc5\xbeivi organizmi in nastane v morski vodi, revni s hranilnimi snovmi. V ve\xc4\x8dini koralnih grebenov prevladujejo kamene korale, skupina kolonijskih o\xc5\xbeigalkarjev, obdanih s trdnim zunanjim skeletom iz kalcijevega karbonata. Ko korale odmirajo, se njihova telesa razgradijo, ogrodja pa ostanejo. Morski valovi in drugi organizmi te ostanke razdrobijo ter odlo\xc5\xbeijo na morskem dnu. S postopnim nalaganjem se tako tvori apnen\xc4\x8dasta struktura, na kateri rastejo nove korale, okrog njih pa \xc5\xbeivi \xc5\xa1e pestra skupnost drugih organizmov..\n_START_SECTION_\nKoralnjaki\n_START_PARAGRAPH_\nAzurna modrina tropskih voda in razgibani listi\xc4\x8di koralnjakov vseh mogo\xc4\x8dih barv in oblik dajejo koralnim grebenom tak \xc4\x8dar in lepoto, kakr\xc5\xa1ne nima noben drug naravni \xc5\xbeivljenjski prostor. Toda tisto, kar je pri koralnih grebenih \xc5\xa1e najbolj zanimivo, je dejstvo, da koralnjaki niso rastline, temve\xc4\x8d kolonije \xc5\xbeivali, ki \xc5\xbeivijo in rastejo skupaj na edinstven na\xc4\x8din. Ko posamezni koralnjali odmro, njihova ogrodja ostanejo in na njih rastejo nove generacije koralnjakov in gradijo velikanske, zapletene tvorbe, ki jim pravimo koralni grebeni. Koralnjaki so prav posebna bitja. Uspevajo le v topli vodi, kjer tudi v najbolj hladnem mesecu temperatura ne pade pod 24\xc2\xa0\xc2\xb0C in kjer je dovolj velika vsebnost kalcijevih soli, ki so nujne za nastajanje skeletov. Zato se tropskem obmo\xc4\x8dju re\xc4\x8de tudi greben. Korale \xc5\xbeivijo tudi v druga\xc4\x8dnih okoljih, toda prave koralne kolonije so zna\xc4\x8dilnost toplih voda. Kljub temu, da nastajajo v vodah, revnih s hranljivimi snovmi, so zaradi visoke primarne produkcije in u\xc4\x8dinkovitega kro\xc5\xbeenja snovi izredno bogati v smislu biodiverzitete. Ocenjujejo, da ob koralnih grebenih \xc5\xbeivi \xc4\x8detrtina vseh vrst morskih rib.\n_START_SECTION_\nOblike koralnih kolonij\n_START_PARAGRAPH_\nOblika koralnih kolonij se mo\xc4\x8dno razlikuje glede na lego v grebenu. Tam, kjer je mo\xc4\x8d valov velika, so kolonije nizke in kompaktne, za njimi v zavetju grebenskega temena pa rastejo vejnati koralnjaki. Grebenska plitvina ali hrbet grebena lahko sega le nekaj metrov, ali pa ve\xc4\x8d sto metrov od grebenskega temena, sega do obale, \xc4\x8de gre za obalni greben ali pa se spu\xc5\xa1\xc4\x8da v laguno, \xc4\x8de gre za pregradni greben ali atol.\n_START_SECTION_\nRaznolikost koralnih grebenov\n_START_PARAGRAPH_\nTako kot tropski gozdovi so tudi koralni grebeni izjemno raznoliki, pa ne samo zaradi velikega \xc5\xa1tevila najrazli\xc4\x8dnej\xc5\xa1ih koralnjakov na enem samem grebenu, temve\xc4\x8d tudi zaradi \xc5\xa1tevilnih morskih \xc5\xbeivali, ki tu \xc5\xbeivijo in se prehranjujejo. V Indijskem oceanu in Pacifiku \xc5\xbeivi ve\xc4\x8d kot 700 vrst koralnjakov. Na nekaterih grebenih okoli Filipinov jih je na enem samem grebenu celo 400. Njihovo \xc5\xa1tevilo se zmanj\xc5\xa1uje bolj ko se oddaljujemo od jugovzhodne Azije.\n_START_SECTION_\nPoru\xc5\xa1eno ravnote\xc5\xbeje\n_START_PARAGRAPH_\nCelotna produktivnost grebenskih sistemov je od 30 do 250-krat ve\xc4\x8dja kot produktivnost odprtih oceanov. Pa vendar je vsak greben izredno ob\xc4\x8dutljiv in ranljiv habitat, katerega produktivnost je odvisna od kro\xc5\xbeenja hranilnih snoivi v sistemu kot celoti. Njegov kompleksni prehranjevalni splet se hitro podre zaradi preve\xc4\x8d intenzivnega ribolova. Tam, kjer se zmanj\xc5\xa1a \xc5\xa1tevilo rib, se mo\xc4\x8dno razrastejo alge, ki prevladajo ali celo ogrozijo koralnjake.\n_START_SECTION_\nKratkoro\xc4\x8dne spremembe\n_START_PARAGRAPH_\n\xc4\x8ceprav nekatere posami\xc4\x8dne kolonije koralnjakov \xc5\xbeivijo tudi ve\xc4\x8d desetletij ali celo stoletij, pa je ekosistem kot celota podvr\xc5\xbeen nenehnim spremembam. Najhuj\xc5\xa1i sovra\xc5\xbenik koralnjakov je plenilska bodi\xc4\x8dasta morska zvezda Acanthaster planci. Ko se bodi\xc4\x8daste morske zvezde namno\xc5\xbeijo, lahko resno po\xc5\xa1kodujejo odejo koralnjakov. Koralnjaki so izredno ob\xc4\x8dutljivi na temperaturo. \xc5\xa0tevilne koralne zdru\xc5\xbebe \xc5\xbeivijo na samoi meji svoje temperaturne tolerance in \xc5\xbee najmanj\xc5\xa1a sprememba v temperaturi lahko povzro\xc4\x8di obelitev koralnjakov. Tudi usedline, ki lebdijo v vodi, lahko po\xc5\xa1kodujejo koralnjake.\n_START_SECTION_\nOrkansko razdejanje\n_START_PARAGRAPH_\nOrkani, znani tajfuni, naredijo na koralnih grebenih pravo razdejanje. Ko orkan pomete po koralnem otoku, ga preplavi morska masa, ki spremlja orkan, valovi pa tako silovito butajo ob koralne zdru\xc5\xbebe, da odtrgajo ne\xc5\xbene vejnate koralnjake, ki rastejo na grebenu, tiste pa, ki rastejo globlje v vodi na izpostavljeni strani grebena pa dobesedno raztrgajo. Vse to zelo upo\xc4\x8dasni proces obnavljanja koralnih zdru\xc5\xbeb.\n_START_SECTION_\nKoralne hi\xc5\xa1e\n_START_PARAGRAPH_\nNa nekaterih krajih, na primer na Maldivih, je korala edini gradbeni material. Maldivi so dejansko v celoti zgrajeni iz koralnega peska na vrhu atolskega grebena. V preteklosti, ko naseljencev \xc5\xa1e ni bilo veliko, to \xc5\xa1e ni ogro\xc5\xbealo obstoja koralnih grebenov. Kolikor bolj je raslo \xc5\xa1tevilo naseljencev, toliko ve\xc4\x8dje koli\xc4\x8dine koralnjakov so bile potrebne. Treba je bilo omejiti pobiranje koralnjakov za namen gradnje. Toda ponekod tudi po petdesetih letih po prenehanju nabiranja koralnjakov ni nikakr\xc5\xa1nih znakov okrevanja. Izravnane povr\xc5\xa1ine grebena so namre\xc4\x8d izpostavljene delovanju mo\xc4\x8dnih tokov, mladi koralnjaki pa se na takih povr\xc5\xa1inah ne morejo ustaliti.\n_START_SECTION_\nTuristi na grebenih\n_START_PARAGRAPH_\nV zadnjem \xc4\x8dasu do\xc5\xbeivljajo koralnjaki \xc5\xa1e en stres - skupine turistov, ki se pridejo na koralne grebene potapljat.. Potaplja\xc4\x8di spreminjajo grebene, ko nabirajo \xc5\xa1koljke in trgajo koralnjake, nepazljivo odvr\xc5\xbeeno sidro s \xc4\x8dolna pa pogosto preorje ne\xc5\xbene koralne vrtove. Razen tega turisti dvigajo usedline okoli grebena in onesna\xc5\xbeujejo okolico. Turizem torej sam sebi uni\xc4\x8duje vir, od katerega je odvisen. V kolik\xc5\xa1ni meri se bodo koralni grebeni ohranili in razvijali je v veliki meri odvisno od tega, \xc4\x8de bo \xc4\x8dlovek znal preudarno ravnati in omejiti vse tiste dejavnosti, ki bi lahko poru\xc5\xa1ile ob\xc4\x8dutljivo ravnote\xc5\xbeje v teh zdru\xc5\xbebah in nepopravljivo spremenile njihovo sestavo.'